《往山东独宿城东驿适中秋见月不寐有怀赋此》
明代·林景清

丈夫四方志，高远当自期。四十尚未遇，我生将何为。

此身类萍尚，飘飘随所之。去年当此夕，莆阳叹别离。

今年况在客，又值中秋时。明月不我弃，万里长相随。

碧落净如洗，清光满无亏。幽怀触佳景，技痒谁能医。

恨无知音者，酌我碧玉卮。就寝苦不寐，起步当前墀。

凉风湿我巾，金风吹我衣。徙倚恣瞻玩，徘徊动遐思。

亲闱隔山海，清樽知共谁。柏台忆良契，对此争光辉。

仙舟有同侣，买醉情怡怡。独我抱孤闷，劳劳客天涯。

问月月不答，随云向西驰。

作者简介：连江人，有《竹窗小槁》。